Benny Engelbrecht (S), 2008-04-10:
Efter mange års tovtrækkeri kan vi nu med tilfredshed se, at vi kan få sikret fornuftige forhold for færgesejladsen til de danske småøer.
Det er glædeligt, at Kommissionen har forstået, at det ikke overalt er formålstjenligt og fornuftigt at sende færgeruter til småøer ud i licitation.
Vi er derfor glade for, at Kommissionen accepterer lovforslagets bestemmelser, for reglerne har jo ikke bare betydning for beboerne på de små øer i Danmark, men i lige så høj grad for beboerne på alle andre europæiske småøer, der er afhængige af en færgetransport.
Jeg vil fremhæve, at flere danske småøer har en erhvervsstruktur, der er meget afhængig af færgedriften.
Så det handler altså ikke bare om, at passagerer, gods, post osv. skal kunne fragtes til og fra øen, men det er også et spørgsmål om at bevare og udbygge arbejdspladser på småøerne og dermed styrke deres levedygtighed.
For en række småøers vedkommende vil der set med kommercielle briller kun eksistere interesse for at have færgeruter dertil i sommerhalvåret, hvor turistinteressen er allerstørst.
Men det må være indlysende, at de faste beboere ikke bare kan nøjes med at kunne komme til og fra øen i sommerferien.
Jeg vil lige benytte lejligheden her til at gøre opmærksom på, at regeringen og Dansk Folkeparti reelt har ført småøerne bag lyset med det finanslovforslag, som afsætter 20 mio. kr. i tilskud til nye færger.
Det lyder glimrende, men midlerne hentes jo altså fra de 50 mio. kr., som allerede er afsat til den årlige færgedrift.
Dermed bliver der færre midler til selve driften og dermed færre afgange.
Efter ministerens lovforslag er der nu basis for at få overensstemmelse mellem den gældende lov om færgefart og cabotagesejladsforordningen, så vi dels sikrer færgetransporten til småøerne, dels opfylder EU’s krav om den fri søtrafik i medlemslandene.
Det er et fornuftigt grundlag at bygge på, at staten eller kommunerne først skal drive færgeruter helt eller delvis, når det ikke er kommercielt muligt at sikre transporten fra private operatører.
Vi har et godt princip, som hedder »en samfundsbegrundet færgebetjening«, og det svarer jo til medieområdets public service-forpligtelse.
Ministeren ønsker endvidere at knæsætte den fremgangsmåde, at færgeruter skal i licitation, når et offentligt selskab skal betales for den offentlige ydelse, mens de egentlige kommunalt drevne færger ikke skal i udbud.
Vi har naturligvis intet imod, at der findes flere færgeforbindelser til samme destination, men vi vil ikke acceptere, at en privat kommerciel færgefart skal kunne skumme fløden i den travle sæson og så ellers lukke færgefarten igen, når turiststormen ebber ud.
Vi er ikke så interesserede i, om færgefarten er privat eller offentlig, så længe vi har ret til at udstikke nogle klare krav til færgebetjeningen af vores småøer.
Derfor er vi også enige i, at man ikke skal forhindre private operatører i at tilbyde færgefart ved siden af, så længe øboernes adgang til transport er sikret på rimelige vilkår.
Af høringssvarene fremgår det, at de hørte parter overvejende er positive, men det kritiseres dog, at svarfristen har været meget kort.
Det minder os jo atter om, hvor vigtigt det er ikke at jage lovgivning igennem og at undgå lovsjusk.
Der er især fra Kommunernes Landsforening en kritik af, at det fremsatte lovforslag ikke åbner mulighed for at etablere nye selskaber, hvor kommunerne har bestemmende indflydelse.
Det fremgår af høringsnotatet, at ministeriet har overvejet dette, men vil være betænkelig ved at åbne muligheden for det i den foreliggende sammenhæng, så det vil vi naturligvis gerne have uddybet af ministeren under den kommende udvalgsbehandling.
Afslutningsvis skal jeg blot gøre opmærksom på, at Socialdemokraterne med de her afgivne bemærkninger kan støtte forslaget.